SINTEZA
la proiectul de lege privind omologarea și supravegherea pieței pentru vehiculele agricole și forestiere

	Participantul la avizare, consultare publică, expertizare
	Nr. crt.
	Conţinutul obiecției, propunerii, recomandării, concluziei
	Argumentarea autorului proiectului

	Avizare şi consultare publică

	Aviz al Grupului de lucru al Comisiei de stat pentru reglementarea activității de întreprinzător
Nr. 38-78-8744 din 15.08.2025
	1. 
	Prevederile alin. (3) al articolului 2 din proiectul legii privind omologarea și supravegherea pieței pentru vehiculele agricole și forestiere (proiectul) stabilesc, că pentru următoarele tipuri de vehicule, producătorul poate să opteze pentru omologare în conformitate cu prezenta lege sau pentru respectarea normelor naționale relevante: mai departe după text. Prevederile respective sunt discutabile, pot fi calificate ca transpunere mecanică a legislației UE și necesită a fi reformulate. Regulamentul (UE) nr. 167/2013 al Parlamentului European și al Consiliului din 5 februarie 2013 privind omologarea și supravegherea pieței pentru vehiculele agricole și forestiere, care se transpune prin acest proiect prevede, că pentru următoarele tipuri de vehicule, producătorul poate să opteze pentru omologare în conformitate cu prezentul regulament sau pentru respectarea normelor naționale relevante mai departe după text (alin. (3) al articolului 2). Se recomandă următoarea formulare: pentru următoarele tipuri de vehicule, producătorul poate să opteze pentru omologare în conformitate cu prezenta lege sau pentru respectarea altor acte normative relevante.
	Se acceptă parțial. Textul „normelor naționale relevante” a fost substituit cu textul „actelor normative speciale cu privire la cerințele față de”

	
	
	Se recomandă de revizuit proiectul și de reformulat toate prevederile, care pot fi calificate ca transpunere mecanică. Spre exemplu: noțiunea „serviciu tehnic”, care se referă la autoritatea de omologare a unui stat membru, noțiunea „metodă de încercare virtuală”, care prevede condițiile tehnice cuprinse într-un act delegat, noțiunea „supravegherea pieței”, care prevede legislația relevantă (art. 3); La cererea justificată a unei autorități naționale, producătorii îi furnizează autorității respective (art. 8), limba oficială a țării (art. 10), limba oficială de stat (art. 11, 12), autoritățile naționale (art. 40), legislația națională (art. 55), eliberat de un organism de acreditare (art. 60).
	Se acceptă parțial. În partea ce ține de termenul de „legislație relevantă”, observăm că în noțiunea de „supravegherea pieței” se menționează „autoritatea națională”. Potrivit definiției noțiunii de „autoritate națională” de la pct. 45) al aceluiași articol aceasta înglobează toate autoritățile cu funcții de supraveghere a pieței, controlul la frontieră, înmatricularea vehiculelor. Prin urmare, termenul „legislația relevantă”, utilizat în noțiunea „supravegherea pieței” cuprinde legislațiile de care sunt responsabile autoritățile invocate în noțiunea de „autoritate națională”. Dacă s-ar renunța la acest termen, ar fi necesar de enumerat domeniile de reglementare al actelor normative de care răspund autoritățile naționale, ceea ce ar încărca textul proiectului.
În ceea ce privește utilizarea termenului de „autorității respective” la articolul 8 alineatul (4), observăm că acest articol reglementează obligația producătorului în legătură cu produsele care urmează să fie introduse pe piață sau puse în exploatare și care nu sunt conforme sau care prezintă risc grav. Ipoteza de la articolul 8 alineatul (4), vizează situația unui produs plasat pe piață sau în exploatare care prezintă risc, situație în care sunt implicate mai multe autorități, care prin proiect, pentru a evita enumerare au fost înglobate într-o singură noțiune. Comentariile sunt valabile și pentru observațiile aduse la articolul 40.
În ceea ce privește expresia de „eliberat de un organism de acreditare” de la art. 60 alin. (1), observăm că potrivit articolului 12 alineatul (2) și (4) din Legea nr. 235/2011 privind activitățile de acreditare și de evaluare a conformității, „În baza îndeplinirii criteriilor de acreditare, indiferent de faptul că acreditarea este utilizată cu titlu obligatoriu sau voluntar, pot fi acreditate organismele de evaluare a conformităţii care efectuează activităţi de evaluare a conformităţii, inclusiv de certificare, de inspecţie, de etalonare şi de încercare” și „Decizia de acreditare se adoptă în cazul în care organismul de evaluare a conformităţii solicitant este conform criteriilor de acreditare. Decizia de acreditare se adoptă de Centrul Național de Acreditare. În baza deciziei de acreditare, solicitantului i se eliberează certificat de acreditare (...)”. Or, din perspectiva acestei Legi, un serviciu tehnic poate fi acreditat unor cerințe stabilite în standardele de referință, dobândit astfel calitatea de organism de evaluare a conformității

	
	
	Sub punctul 27) al articolului 3 prevede noțiunea „autoritate de omologare” înseamnă autoritatea stabilită sau desemnată de către Guvern, responsabilă de toate aspectele omologării de tip a unui vehicul agricol sau forestier, sistem, componentă sau unitate tehnică separată, de procesul de autorizare, de eliberarea și, după caz, retragerea/revocarea sau neacordarea certificatului de omologare, de legătura cu serviciile tehnice și de supravegherea respectării de către producător a obligațiilor în materie de conformitate a producției.
 Prevederile respective, de asemenea sunt discutabile, deoarece autor al proiectului înaintat în Parlament va fi Guvernul și anume în acest proiect deja trebuie să fie prevăzută autoritatea de omologare. Regulamentul (UE) nr. 167/2013 prevede noțiunea „autoritate de omologare” înseamnă autoritatea unui stat membru stabilită sau desemnată de un stat membru și notificată Comisiei de către statul membru, mai departe după text. Recomandare valabilă și pentru noțiunea „autoritate de supraveghere a pieței” înseamnă o autoritate instituită sau desemnată de către Guvern responsabilă cu supravegherea pieței pe teritoriul țării (sub punctul 44)).
	Nu se acceptă. Menționarea expresă în lege a unei entități determinate nu este conformă principiului caracterului general și impersonal al normei juridice. Întrucât Guvernul are competența de a organiza executarea legii, desemnarea entităților responsabile urmează a fi realizată prin acte normative subordonate legii.


	
	
	Prevederile alin. (1) al articolului 12 din proiect stabilesc, că la introducerea pe piață a unui vehicul, a unui sistem, a unei componente, a unei unități tehnice separate, a unei piese sau a unui echipament, distribuitorii acționează cu grija cuvenită în ceea ce privește cerințele prezentei legi. Cuvintele „acționează cu grija cuvenită în ceea ce privește cerințele prezentei legi„ pot crea situații de incertitudine și interpretări discreționare și necesită a fi substituie cu cuvintele „respectă prevederile prezentei legi”.
	Se acceptă.

	
	
	La alin. (3) al articolului 16 sunt prevăzute norme de trimitere la Reglementarea tehnică care stabilește cerințe de punerea la dispoziție pe piață a echipamentelor electrice destinate utilizării în cadrul unor anumite limite de tensiune. Se recomandă concretizarea prevederilor respective referitor la autoritatea, numărul și data adoptării. Sau de prevăzut că așa reglementare tehnică va fi adoptată de Guvern.
	Nu se acceptă, întrucît potrivit practicii normative în legi nu se inserează elementele de identificare a actului normativ subordonat legii.

	
	
	Prevederile alin. (5) al articolului 16 din proiect stabilesc, că pentru a asigura atingerea unui nivel ridicat de siguranță în funcționare, autoritate competentă de elaborarea politicilor în domeniul vehiculelor agricole și forestiere emite acte administrative normative, referitoare la cerințele tehnice detaliate pentru elementele vizate la alineatul (2) al prezentului articol, inclusiv proceduri de încercare și valori limită, după caz. Pentru a asigura un nivel mai înalt de predictibilitate și transparență a reglementărilor, se recomandă ca cerințele tehnice respective, inclusiv proceduri de încercare și valori limită, după caz să fie aprobate de Guvern. Recomandare valabilă și pentru alin. (4) al articolului 17, alin. (5) al articolului 18, alin. (8) al articolului 19, alin. (4) al articolului 23, alin. (2) al articolului 24, alin. (6) al articolului 26, alin. (3) al articolului 44, alin. (2) al articolului 52, articolul 59.
	Nu se acceptă, întrucît aceste acte normative sunt eminamente tehnice. Cu titlu de exemplu poate servi anexele la Regulamentul UE 2015/68 al Comisiei din 15 octombrie 2014 de completare a Regulamentului (UE) nr. 167/2013 al Parlamentului European și al Consiliului în ceea ce privește cerințele referitoare la sistemul de frânare al vehiculelor pentru omologarea vehiculelor agricole și forestiere, http://data.europa.eu/eli/reg_del/2015/68/oj, care vizează doar sistemul de frânare.
Pe de altă parte, în pofida faptului că aceste acte vor fi emise de autoritatea de elaborarea politicilor în domeniul vehiculelor, această situație nu exclude obligația de consultare, avizare și expertizare cu alte autorități interesate a proiectul, fiind supus acelorași norme ale Legii nr. 100/2017 cu privire la actele normative și Legii nr. 239/2008 privind transparența în procesul decizional.

	
	
	Prevederile alin. (3) al articolului 18 din proiect stabilesc, că dispozițiile privind categoriile de motoare, limitele emisiilor de gaze de evacuare, ciclurile de încercare, perioadele de durabilitate a emisiilor, cerințele privind emisiile de gaze de evacuare, monitorizarea emisiilor motoarelor în circulație și efectuarea măsurătorilor și a încercărilor prevăzute pentru echipamentele mobile fără destinație rutieră în actele normative, se aplică corespunzător. Prevederile referitor la „actele normative„ sunt incerte și se recomandă concretizarea acestora. Recomandare valabilă și pentru noțiunea „supravegherea pieței”, care prevede legislația relevantă, art. 55 (legislația națională).
	Se acceptă parțial. Autorul proiectului a utilizat această tehnică doar în cazul în care Regulamentele UE la care se face referință în Regulamentul 167/2013 nu au fost transpuse încă în legislația Republicii Moldova.
Textul alineatului a fost ajustat pentru a fi mai clar.

	
	
	Prevederile alin. (3) al articolului 34 din proiect stabilesc, că acordarea unei astfel de omologări de tip care reprezintă o derogare pentru noi tehnologii sau concepte face obiectul unei autorizații, emisă de autoritate competentă de elaborarea politicilor în domeniul vehiculelor agricole și forestiere. 
Prevederile respective, cât și alte prevederi din articolul 34 stabilesc un act permisiv. Menționăm, Regulamentul (UE) nr. 167/2013 prevede că acordarea unei astfel de omologări de tip care reprezintă o derogare pentru noi tehnologii sau concepte face obiectul unei autorizații din partea Comisiei. Autorizația respectivă se acordă printr-un act de punere în aplicare (art. 35). Se recomandă excluderea articolului 34 din proiect, deoarece articolul 35 din Regulamentul (UE) nr. 167/2013 are aplicabilitate directă și nu necesită a fi transpus.
	Nu se acceptă, întrucît Capitolul IX, care cuprinde și articolul 34, reprezintă derogări de la regulile generale de omologare stabilite prin lege. Aceste derogări se justifică prin faptul că pentru tehnologii noi nu sunt concepute încă norme prin care se stabilesc cerințe pentru aceste tehnologii, dar, pe de altă parte, legislația nu trebuie să constituie un impediment pentru implementare în practica a acestora. Or, excluderea acestei norme, va priva producătorii de posibilitatea de a plasa pe piață vehicule sistem, componentă sau unitate tehnică separată care încorporează noi tehnologii, care sunt incompatibile cu legislația în vigoare. 

	
	
	Recomandare valabilă și pentru articolul 41, care transpune articolul 42 din Regulamentul (UE) nr. 167/2013 și care prevede procedura UE de salvgardare și are aplicabilitate directă. În acest context, se recomandă revizuirea proiectului și excluderea tuturor prevederilor care transpun norme cu aplicabilitate directă (spre exemplu: art. 42, 62).
	Nu se acceptă, întrucît articolul 41 alineatul (1) reprezintă un mecanism extrajudiciar de protecție a operatorilor economici împotriva măsurilor dispuse de autoritățile naționale prin care se interzice sau restricționează punerea la dispoziție pe piață, înmatricularea sau punerea în exploatare a vehiculelor, sistemelor, componentelor sau unităților tehnice separate neconforme. Or, în lipsa acestui mecanism, operatorul economic ar fi ținut să conteste măsura în instanța de judecată. Acest mecanism nu este străin celui stabilit în Codul administrativ, potrivit căruia autoritatea ierarhic superioară verifică deciziile împotriva cererilor prealabile. Considerente date sunt aplicabile și observațiilor de articolul 42.
În ceea ce privește articolul 62, acesta reprezintă un control ierarhic asupra modului de exercitare a atribuțiilor delegate către serviciile tehnice desemnate de către autoritatea de omologare și care este instituit în scopul garantării că acestea sunt independente, iar teste efectuate certifică obiectiv respectarea cerințelor stabilite de Lege.

	
	
	Prevederile alin. (1) al articolului 44 din proiect stabilesc, că piesele sau echipamentele care pot prezenta un risc grav pentru buna funcționare a sistemelor care sunt esențiale pentru siguranța vehiculului sau pentru performanța lui de mediu nu sunt introduse pe piață, înmatriculate sau puse în funcțiune și sunt interzise, cu excepția cazului în care aceste piese sau echipamente au fost autorizate de către autoritatea de omologare în conformitate cu articolul 45 alineatele (1), (2) și (4). Prevederile respective pot genera un act permisiv. Reieșind din sensul prevederilor articolului 45 această autorizare are sens de omologare și se recomandă substituirea în articolele 44 și 45 a cuvântului „autorizație” cu cuvântul „acceptare”.
	Se acceptă.

	
	
	Prevederile alin. (1) al articolului 52 din proiect stabilesc, că producătorii le asigură comercianților și reparatorilor autorizați, precum și operatorilor independenți un acces nediscriminatoriu la informațiile privind întreținerea și repararea vehiculelor prin intermediul paginilor web, utilizând un format standard, de o manieră ușor accesibilă și comodă. Din sensul articolului respectiv reparatorii sunt autorizați de către producător și acest aspect necesită a fi concretizat.
	Se acceptă. În Nota de fundamentare s-a inserat următorul text. „În sensul legii, prin reparatori autorizați, urmează a se înțelege acei reparatori ai vehiculelor ale căror producător le-a recunoscut competența de a efectua reparația acestor vehicule”.

	
	
	Prevederile alin. (1) al articolului 65 din proiect stabilesc, că în cazul încălcării prezentei legi și a actelor normative adoptate în temeiul prezentei legi de către operatorii economici sunt aplicate sancțiuni. Sancțiunile sunt eficiente, proporționale și disuasive. Reieșind din prevederile respective, cât și din prevederile alineatului (2), care stabilesc tipurile de încălcări care fac obiectul unei sancțiuni, sancțiunile pot avea doar caracter de suspendare, restricționare, retragere unui act permisiv, altor măsuri care să asigure conformarea reglementărilor și evitarea unor prejudicii. Sancțiunile contravenționale se aplică doar la stabilirea vinovăției, care presupune caracterul prejudiciabil al acțiunii sau inacțiunii.
	Nu se acceptă, întrucît aceste tipuri de sancțiuni sunt prevăzute de Regulamentul UE 163/2013 transpus prin proiectul de Lege, iar neincluderea acestuia poate afecta pe viitor eficiența scopului urmărit de proiectul de lege.

	
	
	Proiectul conține prevederi referitor la omologarea vehiculelor, sistemelor, componentelor sau unităților tehnice separate și referitor la desemnarea serviciilor tehnice, care vor genera două acte permisive. Legea 160/2011 privind reglementarea prin autorizare a activității de întreprinzător prevede, că autoritățile emitente sunt în drept, în limita atribuțiilor prevăzute de lege, să solicite/să elibereze şi să invoce persoanelor care desfășoară activitate de întreprinzător şi/sau angajaților acestora doar actele permisive stabilite în Nomenclatorul actelor permisive. La instituirea (propunerea) unui act permisiv nou este obligatoriu de a examina şi de a propune eliminarea unui sau mai multor acte permisive în vigoare eliberate de aceeași autoritate sau acte care acoperă total sau parțial aceleași riscuri, domenii de reglementare şi/sau de activitate de întreprinzător. Propunerea de completare a nomenclatorului menționat cu orice act permisiv nou va fi însoțită de ajustarea şi de completarea cadrului legislativ în vigoare cu prevederi procedurale şi materiale suficiente pentru ca reglementarea propusă prin actul permisiv să corespundă principiilor şi rigorilor prezentei legi (alin. (2) al art. 4). Un act permisiv poate fi invocat şi/sau aplicat doar după includerea sa în Nomenclatorul actelor permisive şi în portalul guvernamental unic al serviciilor publice (alin. (3) al art. 4). Se recomandă de modificat prevederile proiectului referitor la desemnarea serviciilor tehnice, fiind prevăzută procedura de notificare.
	Se acceptă de principiu, dar modificările la Legea nr. 160/2011 privind reglementarea prin autorizare a activității de întreprinzător vor fi promovate după ce Guvernul va desemnat autoritatea de omologare. În lipsa acestei desemnări, Anexa nr. 1 va fi incompletă în partea ce ține de autoritatea emitentă.
Totodată, observăm că normele materiale și de procedură pentru emiterea certificatului de omologare, acestea sunt descrise cu suficientă detaliere în proiectul de lege.
În ceea ce privește desemnarea serviciilor tehnice, observăm că această desemnare nu reprezintă un act permisiv nou, întrucît această desemnare are la bază prevederile actuale ale articolul 142 litera b) din Legea nr. 235/2011 privind activitățile de acreditare și de evaluare a conformității

	
	
	Condițiile ce au impus elaborarea proiectului actului normativ 
Sub punctul 2.2 necesită a fi completat, fiind prevăzută informația referitor la problemele care se propun a fi soluționate, cauzele care au dus la apariția problemei.
	Se acceptă

	
	
	Obiectivele urmărite şi soluțiile propuse 
La acest compartiment se recomandă de stabilit obiectivele, care trebuie să fie legate de problemă. Obiectivele şi rezultatele scontate trebuie expuse în mod măsurabil, realist, cuantificat şi fixat în timp. Este prevăzut, că în textul proiectului sunt inserate faptele ale căror săvârșire vor fi sancționate. Cu toate acestea, având în vedere specificul legislației naționale, sancțiunile pentru aceste fapte vor fi propuse Ministerului Justiției pentru a fi incluse în Codul contravențional sau Codul penal în funcție de gravitatea lor. Abordarea respectivă nu se acceptă și informația dată necesită a fi exclusă, deoarece reieșind din prevederile Regulamentului (UE) nr. 167/2013 al Parlamentului European și al Consiliului din 5 februarie 2013 privind omologarea și supravegherea pieței pentru vehiculele agricole și forestiere, sancțiunile pot avea doar caracter de suspendare, restricționare, retragere unui act permisiv, altor măsuri care să asigure conformarea reglementărilor și evitarea unor prejudicii. Sancțiunile contravenționale și penale se aplică doar la stabilirea vinovăției, care presupune caracterul prejudiciabil al acțiunii sau inacțiunii. În acest sens, este necesar de exclus și informația referitor la amenzi de la sub punctul 4.1.
	Se acceptă

	
	
	Analiza impactului de reglementare 
La compartimentul respectiv (p.4.3 Impactul asupra sectorului privat) este prevăzut, că producătorii, operatorii economici, importatorii, distribuitorii de vehicule agricole și forestiere, care nu posedă declarația de conformitate vor resimți impactul proiectului. Ținându-se cont de faptul că, până în prezent nu a fost aplicată o astfel de normă costurile sunt deduse orientativ și acestea pot fi în mărime de 10 000 lei per cerere, care includ următoarele operațiuni: mai departe după text. Menționăm, că prevederile alin. (1) al art. 32 din proiect, stabilesc că în calitate de deținător al unei omologări de tip pentru un vehicul, producătorul eliberează un certificat de conformitate, pe suport de hârtie, care însoțește fiecare vehicul, complet, incomplet sau completat, care a fost produs în conformitate cu tipul de vehicul omologat. Un astfel de certificat îi este înmânat în mod gratuit cumpărătorului, odată cu vehiculul. Reieșind din prevederile respective, alte prevederi ale proiectului, care transpun Regulamentul (UE) nr. 167/2013, costurile invocate pentru activitățile/operațiunile menționate nu pot fi acceptate, deoarece nu sunt relevante omologării și nu trebuie să fie percepute taxe.
De asemenea este prevăzut, că estimând costurile alinierii la cerințele comunitare pe emisii de gaze, pentru a asigura achiziționarea de tractoare a unui număr de 1000 de tractoare importate, costurile ar crește cu peste 120 mln. lei. Informația respectivă este irelevantă pentru procesul de omologare.
	Se acceptă

	
	
	Avizarea și consultarea publică a proiectului actului normativ 
La acest compartiment este prezentată informația doar referitor la publicarea anunțului de inițiere a elaborării proiectului și este necesar de prevăzut linkul, prin care poate fi nemijlocit accesat proiectul și Nota de fundamentare. Totodată, se recomandă organizarea consultărilor publice a proiectului și Notei de fundamentare cu reprezentanții mediului de afaceri, fiind expuse rezultatele acestor consultări.
	Se acceptă

	Centrul de Armonizare a Legislației
Nr. 31/02-126-8838 din 19.05.2025
	2. 
	Proiectul național a transpus prevederile referitoare la atribuțiile Comisiei Europene, prin atribuirea acestora în sarcina ,,autorității competente” naționale. Menționăm că, aceste prevederi nu se supun transpunerii directe, urmând a deveni direct aplicabile din momentul aderării la UE, ori potrivit art. 71 din actul UE, competența de a adopta acte delegate aparține exclusiv Comisiei Europene și nu autorităților naționale. Mai mult, proiectul de Lege nu stabilește care este acea autoritate competentă de elaborare a politicilor în domeniul vehiculelor agricole și forestiere și de emitere a actelor administrative. În cazul în care se optează pentru menținerea acestei noțiuni, este necesar ca proiectul să stabilească în mod expres care instituție are calitatea de ,,autoritate competentă”, pentru a asigura previzibilitatea și aplicabilitatea normei. Prin urmare, ținând cont că, aceste prevederi reflectă atribuțiile Comisiei de a adopta acte delegate tehnice, se recomandă excluderea acestora (art. 17 (5), art. 18 (4), art. 19 (6), art. 20 (8) art. 42, art. 43 (5), art. 45 (4), art. 49 (3), art. 61);
	Nu se acceptă, întrucît pentru asigurarea executării Legii urmează a fi emise un șir de acte normative administrative ce stabilesc cerințe față de vehicule agricole, iar competența pentru autorități de a emite aceste acte normative administrative se regăsesc în articolele menționate.

	
	
	Potrivit art. 3, pct. 27 din actul UE, „autoritate de omologare” este autoritatea unui stat membru stabilită sau desemnată de un stat membru și notificată Comisiei de către statul membru, responsabilă de toate aspectele omologării de tip a unui vehicul, sistem, componentă sau unitate tehnică separată, de procesul de autorizare, de eliberarea și, după caz, retragerea sau neacordarea certificatului de omologare, de legătura cu autoritățile competente în materie de omologare ale altor state membre, de desemnarea serviciilor tehnice și de supravegherea respectării de către producător a obligațiilor în materie de conformitate a producției. 
La fel, potrivit art. 5 din actul UE, se stabilește că ,,Statele membre instituie sau desemnează autoritățile de omologare competente în materie de omologare, precum și autoritățile de supraveghere a pieței competente în materie de supraveghere a pieței în conformitate cu prezentul regulament.”. Astfel, proiectul național utilizează repetitiv conceptul de „autoritate de omologare” dar, nu identifică în mod expres instituția națională din RM care exercită această funcție. În lipsa unei desemnări clare în textul legii, există un risc de neclaritate juridică și de dificultăți în aplicarea prevederilor privind atribuțiile, competențele și responsabilitățile acestei autorități. În conformitate cu dispozițiile Regulamentului UE, este imperativ ca actul normativ național să stabilească autoritatea de omologare și, dacă este cazul, să precizeze domeniul său de competență;
	Nu se acceptă. Practica indicării în Lege a denumirii unei entități concrete nu este conform principiilor de creație legislativă. Legea trebuie să aibă un caracter general, dar nu unul particular-concret. 
În același timp, Guvernul are funcția de a organiza executarea legii. Or, prin indicarea în Lege a denumirii autorității de omologare, Parlamentul se substituie în funcțiile Guvernului, care trebuie să decidă care autoritate va îndeplini funcțiile autorității de omologare.
Pentru un exemplu asemănător a se vedea Legea nr. 105/2024 cu privire la rețeaua de colectare a informațiilor contabile agricole, care prevede desemnarea unei agenții de legătură, fără a indica denumirea sa. Executarea Legii sub acest aspect s-a realizat prin Dispoziția Guvernului nr. 8-d din 29 ianuarie 2025 cu privire la înfiinţarea Comitetului naţional al reţelei de colectare a informaţiilor contabile agricole şi desemnarea agenţiei de legătură

	
	
	Proiectul național nu a asigurat transpunerea unor norme obligatorii din actul UE, după cum urmează, art. 4 - Dispoziții privind categoriile de vehicule și Anexa I Lista cerințelor în scopul omologării UE de tip a vehiculelor. Acestea, potrivit mențiunilor din Tabelul de concordanță, vor fi transpuse ulterior printr-un alt act normativ național.
	Se acceptă parțial. Articolul 4 din Regulamentul UE conține clasificarea vehiculelor după categorii, fiecare categorie distingîndu-se de alta prin parametri tehnici (viteză, măsă, înălțime etc.). Inserarea în Lege a prevederilor ce conțin parametri tehnice prezintă inconveniente, întrucît aceștia pot fi supuși unor modificări frecvente, ceea ce va presupune costuri de timp și resurse pentru promovarea modificărilor în scopul ajustării legii la noile standarde de clasificare a vehiculelor. De aceste considerente, articolul 4 din Regulamentul UE nu a fost preluat, totodată inserîndu-se alineatul (3) în textul articolului 4 prin care se indică că autoritate competentă de elaborarea politicilor în domeniul vehiculelor agricole și forestiere va stabili clasificarea vehiculelor după categorii ale acestora.
Aceleași considerente sunt valabile și pentru observația de la Anexa I, cu precizare că transpunerea în lege al acestei anexe s-ar prezenta imposibil și din cauza inexistenței actelor normative menționate în coloana „Referința actului de reglementare”, care urmează a fi adoptate ulterior de autoritatea competentă de elaborarea politicilor în domeniul vehiculelor agricole și forestiere.

	
	
	Totodată, în conformitate cu pct. 28 al Regulamentului privind armonizarea legislativă, aprobat prin HG nr. 1171/2018, proiectul de Lege se va completa la Dispoziții finale și tranzitorii cu o prevedere nouă, care va stabili abrogarea Legii la data aderării RM la UE ori Regulamentul UE va avea aplicabilitate directă.
	Nu se acceptă, întrucît potrivit articolului 65 alineatul (2) din Legea nr. 100/2017 cu privire la actele normative, stabilește că abrogarea intervine în următoarele cazuri 
a) pentru anularea dispoziţiilor dintr-un act normativ care a intrat în conflict cu dispoziţiile altui act normativ de aceeaşi forţă juridică sau de o forţă juridică superioară;
b) pentru înlăturarea discrepanţelor şi neclarităţilor;
c) pentru degrevarea legislaţiei de normele desuete;
d) pentru evitarea paralelismelor în legislaţie.
Din textul legii se observă că toate acestei situații intervin ulterior adoptării, dar nu la momentul adoptării.
Mai mult articolul 67 alineatul (1) din aceeași Lege dispune că „Abrogarea actului normativ este dispusă printr-un act separat de aceeaşi forţă juridică sau de o forţă juridică superioară”.
Deci, textul actului normativ nu poate să conțină propria dispoziție de abrogare a sa.
Din perspectiva normelor citate, apreciem că prevederile pct. 28 din Regulamentul privind armonizarea legislației sunt contrare prevederilor Legii nr. 100/2017.

	
	
	O serie de dispoziții ale actului UE nu constituie obiect al transpunerii, întrucât stabilesc obligații pe seama Comisiei Europene, fie vizează obligații specifice pentru statele membre ale Uniunii Europene și care nu pot fi implementate de către Republica Moldova până la aderarea la UE.
Acestea vor fi implementate prin aplicarea directă a actului UE din momentul aderării RM la UE, după cum urmează: art. 18 prima teză, art. 24 (5) – (9), art. 27 (6), art. 32 prima și ultima teză, art. 34 (3), art. 35 (5), art. 36 prima și ultima teză, art. 37 (7) – (9), art. 39 (6), art. 40 (4), art. 41 (2), (6) – (7), art. 42 prima teză, art. 43 (4), art. 44 (3) - (7), art. 45 (2), art. 46 prima și a doua teză și (6) – (7), art. 49 (3), art. 50 (2), art. 53 prima teză și (12) – (13), art. 56, art. 59 (3), art. 62 (3), art. 63, art. 68 – 71, art. 73, art. 76 – 78, Anexa II - limite pentru serii mici și Anexa III - Tabel de corespondență.
În vederea respectării cerințelor înaintate față de proiectele de acte normative cu relevanță UE, stabilite de art. 31 din Legea nr. 100/2017 și pct. 33 și 34 din Regulamentul privind armonizarea legislației Republicii Moldova cu legislația Uniunii Europene (în continuare Regulament), aprobat prin Hotărârea Guvernului nr. 1171/2018, clauza de armonizare a proiectului național se va expune în următoarea redacție:
 ,,Prezenta Lege transpune parțial (transpune: art. 1 - 3 pct. 1 - 31 și pct. 33; art. 4 - 17 (4); art. 18 (1) - (3); art. 19 (1) - (3) și (5); art. 20 (1) - (7); art. 21 - 24 (1) - (4) și (10); art. 25 - 27 (1) - (5); art. 28 (1) - (5); art. 29 - 34 (1) - (2); art. 35 (1) - (4) și (6) - (7); art. 36 (1) - (2); art. 37 (1) - (6); art. 38 - 39 (1) - (5) și (7); art. 40 (1) - (3); art. 41 (1) - (5) și (8); art. 43 (1) - (3); art. 44 (1) - (2); art. 45 (1), (3) și (5); art. 46 (1) - (2) și (4) - (5); art. 47 - 49 (1) - (2); art. 50 (1); art. 51 - 53 (1) - (11); art. 54 – 55; art. 57 - 59 (1) - (2); art. 60 - 62 (1) - (2) și (4) - (5); art. 64 – 67; art. 72) Regulamentul (UE) nr. 167/2013 al Parlamentului European și al Consiliului din 5 februarie 2013 privind omologarea și supravegherea pieței pentru vehiculele agricole și forestiere, CELEX:32013R0167, publicat în Jurnalul Oficial al Uniunii Europene L 60 din 2 martie 2013, așa cum a fost modificat ultima oară prin Regulamentul (UE) 2024/2838 al Parlamentului European și al Consiliului din 23 octombrie 2024”
	Se acceptă. Clauza de armonizare a fost modificată

	Ministerul Finanţelor
Nr. 09/2-03/406/1258 din 23.08.2025
	3. 
	La proiectul de lege 
Conform art.3 la proiectul de lege se preconizează instituirea ,,autorității de omologare”, ,,autorității de supraveghere a pieței” și ,,autorității naționale”. Pentru a da o claritate referitor la acest subiect proiectul de lege urmează fi completat cu prevederi noi unde va fi stipulat cadrul juridic de activitate a acestor autorități (statutul, modul și sursa de finanțare).
Cu atât mai mult, că în Nota de fundamentare se menționează că funcțiile de omologare a vehiculelor agricole și forestiere vor fi preluate de către ÎSST ,,Intehagro”, prin crearea în cadrul acestuia a unui serviciu și nu a unei autorități separate.
	Nu se acceptă. Întrucît acest aspect nu ține de obiectul Legii. Statutul autorității de omologare va fi stabilit de Guvern, responsabil de asigurarea executării Legii. După cum s-a menționat, prin reglementarea detaliată a autorității de omologare, se încalcă competența Guvernului de a asigura executarea legii. 
Pe de altă parte, prin reglementarea aspectelor invocate de autorul avizului în textul legii, Guvernul va fi limitat în analiza mai multe posibilități de implementare a legii. 

	
	
	Din art.12, alin.1 urmează de exclus cuvintele ,,acționează cu grija cuvenită în ceea ce privește cerințele prezentei legi” dat fiind faptul, că structura gramaticală nu este caracteristică expunerii tehnicii legislative.
	Se acceptă. Termenul „grija” a fost substituit cu termenul „diligență necesară”

	
	
	La Nota de fundamentare 
Conform Capitolului 4.2 din Nota de fundamentare costul implementării proiectului de lege constituie circa 3,4 mil.lei, cu estimarea suplimentară a acestuia la etapa de inițiere a aplicării în practică a prevederilor. În acest sens, menționăm, că autorul urmează să aducă claritate dacă proiectul de lege va avea impact asupra bugetului de stat, ori, ÎSST ,,Intehagro” este o instituție de stat care activează pe principii de autogestiune și nu este finanțată din sursele bugetului de stat.
	Se acceptă. În prezent nu este posibil de efectuat estimările date, întrucît Legea cu privire la instituțiile publice nu este adoptată și nu este clar dacă potrivit noului cadru normativ Inspectoratul va putea fi reorganizat în instituție publică sau, din contra, acesta ar urma să fie reorganizat în autoritate publică, avînd în vedere că potrivit proiectului de Lege cu privire la instituțiile publice, instituțiile publice nu vor putea exercita funcții de supraveghere, cu toate că din perspectiva Codului administrativ este considerată autoritate publică „orice structură organizatorică sau organ instituită/instituit prin lege sau printr-un alt act normativ, care acţionează în regim de putere publică în scopul realizării unui interes public”. În cazul adoptării Legii instituțiilor publice, aceasta va îngrădi posibilitatea ca instituțiile publice să acționeze în regim de putere publică, ceea ce va presupune fie reorganizarea instituțiilor publice, fie delegarea atribuțiilor de putere publică de la acestea către autorități. 
În aceste circumstanțe, costurile de implementare nu vor fi condiționate de proiectul avizat, ci de Legea instituțiilor publice.

	
	
	Totodată, din Nota de fundamentare se vor exclude referințele la atribuțiile Serviciului Vamal, dat fiind faptul, că acestea sunt reflectate expres în actele normative ce reglementează activitatea Serviciului.
	Se acceptă

	Ministerul Afacerilor Interne
Nr. 30/ 3120 din 01.09.2025
	4. 
	1) În conformitate cu pct. 33 din Regulamentul privind armonizarea legislației Republicii Moldova cu legislația UE, aprobat prin Hotărârea Guvernului nr. 1171/2018, clauza de armonizare reprezintă mențiunea obligatorie din proiectul actului normativ sau din actul normativ în vigoare privind transpunerea actului juridic european, care are drept scop facilitarea evidenței progresului de transpunere a legislației UE, prin indicarea gradului de transpunere a actului sau a actelor juridice europene.
În acest sens se constată că proiectul transpune parțial Regulamentul (UE) nr. 167/2013 al Parlamentului European și al Consiliului din 5 februarie 2013 privind omologarea și supravegherea pieței pentru vehiculele agricole și forestiere, fapt care se impune a fi indicat la art. 1 din proiect, anume care elemente structurale din Regulamentul UE sunt transpuse.
	Se acceptă

	
	
	2) În corespundere cu pct. 34 din Regulamentul menționat, clauza de armonizare se include după preambul și clauza de adoptare a proiectului.
	Se acceptă

	
	
	3) Condescendent, proiectul de lege include un număr foarte mare de noțiuni, preluate în mare parte din Regulamentul nominalizat. 
Potrivit Indicațiilor metodologice privind regulile de tehnică legislativă ale Ministerului Justiției, actul normativ nu este un dicționar juridic, motiv pentru care, definirea termenilor este justificată doar atunci când, la momentul adoptării, există riscul de interpretări multiple sau când se atribuie un sens diferit de cel uzual. 
În rest, noțiunile trebuie utilizate în sensul lor juridic sau tehnic comun, fără a aglomera textul legii cu definiții exhaustive. 
Precizăm că, în contextul armonizării legislației naționale, nu există obligația de a prelua integral terminologia utilizată în actele UE, ci doar de a asigura compatibilitatea cu cerințele de fond.
Subsecvent, se sugerează revizuirea noțiunilor prin prisma prevederilor art. 54 alin. (4) din Legea nr. 100/2017 potrivit căruia în cazul în care se impune utilizarea unor noţiuni sau termeni consacraţi din tratatele internaţionale la care Republica Moldova este parte ori din legislaţia UE, în proiect se asigură corespunderea acestora termenilor sau, respectiv, noţiunilor consacrate din legislaţia naţională. 
Astfel, pentru a evita rigidizarea textului și eventualele dificultăți în interpretare, se recomandă revizuirea listei de definiții și păstrarea numai a noțiunilor esențiale pentru aplicarea legii.
	Nu se acceptă. Întrucât articolul 3 cuprinde noțiunile necesare pentru înțelegerea și aplicarea corespunzătoare a prevederilor legii, se consideră oportună menținerea acestora. Noțiunile respective au un caracter preponderent tehnic și sunt strâns legate de procedura de omologare. Excluderea lor ar putea genera interpretări neuniforme și dificultăți în procesul de aplicare a legii.


	
	
	4) La art. 3: 
a) noțiune expusă la pct. (1) „omologare de tip” este analogică cu noțiunea prevăzută la alin. (7), fapt pentru care, una din ele urmează a fi exclusă.
	Se acceptă.

	
	
	b) noțiunea expusă la pct. (45) ,,autoritate națională” este definită general și nu precizează expres, care instituție îndeplinește controlul la frontieră pentru produsele vizate, or, în practică, acest control poate reveni atât Poliției de Frontieră (pentru verificarea documentelor și conformității cu regimul juridic al intrării în țară), cât și Serviciului Vamal (pentru controlul mărfurilor), iar lipsa unei delimitări clare poate duce la suprapuneri sau lacune.
	De principiu se acceptă observația. După cum s-a menționat mai sus, noțiunea de „autoritatea națională” înglobează generic autoritățile care exercită controlul sau supraveghează piața. Indicarea concretă al autorității ar conduce necesitatea enumerării noi și din punct de vedere tehnico-normativ ar îngreuna textul proiectului și ar genera riscul omiterii unei autorități care are atribuții de control sau de supraveghere. 

	
	
	5) Condescendent, se consideră imperios transpunerea Regulamentului UE nominalizat supra în partea ce ține de indicarea exhaustivă a categoriilor de vehicule distinse în sensul Regulamentului și anume: Categoria T (a sau b) T1, T2, T3 și T4; Categoria C, Categoria R (R1, R2 și R3); Categoria S.
	Nu se acceptă. Articolul 4 din Regulamentul UE conține clasificarea vehiculelor după categorii, fiecare categorie distingându-se de alta prin parametri tehnici (viteză, masă, înălțime etc.). Inserarea în Lege a prevederilor ce conțin parametri tehnici prezintă inconveniente, întrucît aceștia pot fi supuși unor modificări frecvente, ceea ce va presupune costuri de timp și resurse pentru promovarea modificărilor în scopul ajustării legii la noile standarde de clasificare a vehiculelor. Din aceste considerente, articolul 4 din Regulamentul UE nu a fost preluat, totodată înserîndu-se alineatul (3) în textul articolului 4 prin care se indică că autoritate competentă de elaborarea politicilor în domeniul vehiculelor agricole și forestiere va stabili clasificarea vehiculelor după categorii ale acestora.
Cu toate acesta la articolul 4 alineatul (3) s-a stabilit că „Autoritate competentă de elaborarea politicilor în domeniul vehiculelor agricole și forestiere stabilește clasificarea vehiculelor după categorii ale acestora.”

	
	
	6) La art. 4, deși se face referire la competențele autorităților naționale acestea nu sunt specificate, creând o confuzie asupra subiecților implicați în procesul de evidență a vehiculelor agricole și forestiere la diferite etape ale acestuia. 
În vederea aducerii clarității privind competențele și obligațiile autorității naționale, se propune a indica expres prin proiectul actului normativ, care anume este autoritatea națională sau autoritățile naționale care vor face subiectul de aplicare a legii, iar aceste competența nu trebuie să contravină cu competențele și împuternicirile reglementate prin actele normative de organizare și funcționare ale acestora.
	Nu se acceptă. Or, art. 4 stabilește clar că autoritatea națională, prin definiție aceasta este fie autoritatea de omologare, fie de supraveghere, fie de control la frontieră permite introducerea pe piață, înmatricularea, sau punerea în exploatare. Astfel, în ipoteza importului unui vehicul, norma va fi aplicată de către autoritatea de control la frontieră de competența căruia ține permisiunea de introducere pe piață a bunurilor. Alta va fi autoritatea națională în cazul înmatriculării, în acest caz, în calitate de autoritate națională va fi, Agenția Servicii Publice și Inspectoratul Intehagro care are competență de înmatriculare a vehiculelor. Deci, o singură normă poate fi aplicată la diferite circumstanțe.

	
	
	7) De asemenea, nu este clar locul și rolul autorității de omologare prevăzut la art. 5 din proiect. În acest context, se propune indicare expresă a normelor potrivit cărora Guvernul desemnează autoritatea administrativă responsabilă de omologarea vehiculelor agricole și forestiere.
	Nu se acceptă, întrucât în noțiunea de „autoritate de omologare” de la articolul 3 este indicat că prin această noțiune se înțelege „autoritatea stabilită sau desemnată de către Guvern.” După cum se poate observa în noțiune sunt indicate două alternative: cea de stabilire, în cazul în care în urma analizei, se va justifica crearea unei noi autorități, și cea de desemnare, în cazul în care, în urma analizei, se va justifica împuternicirea unei autorități deja existente.

	
	
	8) La art. 7 alin. (5), pentru a nu încărca textul proiectului de lege, se optează pentru norme de trimitere la actele normative tangențiale (la caz Legea nr. 162/2023 privind supravegherea pieței și conformitatea produselor), iar în proiect se vor expune doar prevederile care nu se regăsesc.
	Nu este clară observația.

	
	
	9) La art. 8 alin. (4), întru respectarea normelor de tehnică legislativă și întru înțelegerea corectă a cuprinsului normei, referința la actul normativ se va face cu indicarea denumirii acestuia. Obiecție valabilă și la art. 13 alin. (5).
	Se acceptă

	
	
	10) Totodată, deși la art. 2 se stabilește în mod expres că domeniul de aplicare se limitează la vehiculele agricole și forestiere, art. 37 alin. (2) face referire la vehicule destinate utilizării de către forțele armate, serviciile de protecție civilă, protecție contra incendiilor și menținerea ordinii publice.
11) Această referire introduce, implicit, o categorie de vehicule care nu se regăsește în domeniul de aplicare definit inițial, ceea ce poate genera confuzii interpretative și dificultăți în aplicare. Se recomandă clarificarea expresă a statutului acestor vehicule prin includerea lor fie la categoria excepțiilor prevăzute la art. 2, fie prin precizarea că mențiunile din art. 37 alin. (2) nu se extind asupra domeniului de aplicare al legii.
	Precizăm că aceleași tractoare sau remorci pot fi folosite de către forțele armate sau serviciile de protecție civilă, protecția contra incendiilor. În această situație, pentru utilizarea acestor vehicule de către serviciile date se instituie o derogare de la cerințele de omologare, plasare pe piață, înmatriculare etc. Legea nu se aplică vehiculelor special concepute pentru aceste servicii, dar acelor vehicule care pot fi utilizate de către ele. 

	
	
	12) La art. 18, se propune completarea cu norme privind valorile limită pentru nivelurile sonore externe specifice indicate la art. 19 alin. (4) din Regulamentul (UE) nr. 167/2013.
	Nu se acceptă, deoarece aceste norme vor fi puse în aplicare prin actele administrative normative în ceea ce privește cerințele tehnice detaliate privind nivelurile sonore externe, inclusiv procedurile de încercare

	
	
	13) Concomitent, se propune transpunerea anexei nr. 1 din Regulamentul UE nominalizat, care cuprinde lista cerințelor în scopul omologării UE de tip a vehiculelor.
	Nu se acceptă, deoarece această listă va fi transpusă prin act administrativ normative după adoptarea legii  pentru că evoluția modificărilor cerințelor față de caracteristicile constructive ale vehiculului sunt frecvente și va impune modificarea legii  

	
	
	14) La art. 65, considerăm oportun completarea proiectului cu expunerea prevederilor privind tipul de sancțiuni (contravențională/penală) de care sunt pasibili subiecții raporturilor pentru încălcările care fac obiectul unei sancțiuni aferente obiectului de reglementare al proiectului de lege.
	Nu se acceptă. Tipul de sancțiune va fi apreciat, pentru fiecare caz în parte la formularea propunerilor de completare a Codului contravențional și penal.

	
	
	15) La fel, este necesar a fi revizuit art. 66 al proiectului, deoarece, conform art. 47 alin. (1) din Legea nr. 100/2017, dispoziţiile finale cuprind momentul intrării în vigoare şi măsurile necesare punerii în aplicare a actului normativ, iar în proiect aceste reglementări se regăsesc în dispoziții tranzitorii, ceea ce încalcă cerințele de bază față de structura și conținutul actului normativ.
	Se acceptă. Denumirea capitolului și al articolului au fost modificat. 

	
	
	16) De asemenea, textul nu stabilește explicit natura și tipul documentelor care trebuie prezentate și verificate în cadrul controlului de frontieră (de exemplu: certificat de omologare de tip, certificat de conformitate, documente de proveniență, etc.), ceea ce poate conduce la aplicarea neuniformă a legii și la dificultăți în verificarea conformității produselor introduse pe piață.
Astfel, pentru a asigura claritate și aplicare uniformă a legii, se impune completarea proiectului prin prevederi care să delimiteze precis competențele instituționale și să stabilească setul minim de documente ce urmează a fi supuse verificării la frontieră.
	Nu se acceptă, întrucît articolul 4 din proiect stabilește fără echivoc că „Autoritatea națională permite introducerea pe piață, înmatricularea sau punerea în exploatare numai a acelor vehicule, componente și unități tehnice separate care sunt omologate conform prezentei legi”. Or, faptul omologării este probat prin certificatul de omologare și certificatul de conformitate emis în baza certificatului de omologare.
În același timp, Legea nu este un ghid în care să indice toate documentele pe care trebuie să le dețină importatorul de vehicule la introducerea pe piață ale acestora. Mai mult ca atît, enumerarea lor ar excede obiectul de reglementare al legii care este clar definit în articolul 1.

	
	
	17) Subsidiar, se sugerează excluderea cuvântului ,,paragraf” utilizat în textul proiectului, deoarece în conformitate cu art. 53 din Legea nr. 100/2017, acesta nu constituie element structural al actului normativ.
	Se acceptă.

	Cancelaria de Stat
Nr. 30-69-9199
	5. 
	Conform prevederilor pct.3 din Ordinul Cancelariei de Stat nr.100/2024 cu privire la instituirea Grupului de Lucru pentru inițierea procedurilor de reorganizare a Inspectoratului de Stat pentru Supraveghere Tehnică „Intehagro”, Ministerul Agriculturii și Industriei Alimentare urma să asigure până la 1 septembrie 2024, definitivarea, proiectului de hotărâre și prezentarea acestuia pentru înregistrare, cu respectarea procedurilor de rigoare. În context, ministerul a fost informat prin scrisoarea nr.30-69-13419 din 06.12.2024, însă nu a comunicat nici un răspuns privind progresul realizării măsurilor specificate.
	Se acceptă. Promovarea unei soluții privind Inspectoratul de Stat pentru Supravegherea Tehnică „Intehagro” va fi înaintată după adoptarea Legii cu privire la instituțiilor publice și a proiectului de Lege cu privire la omologarea privind omologarea și supravegherea pieței pentru vehiculele agricole și forestiere. În contextul, executării acestei din urmă lege se va face analiza alternativelor de creare a unei autorități de omologare sau de reorganizare a Inspectoratului într-un Centrul de Omologare a Vehiculelor, care va fi responsabilă de omologarea vehiculelor și desemnarea serviciilor tehnice, responsabile de testarea vehiculelor. Ori, pînă la adoptarea Legii date, promovarea unei soluții cu privire la reorganizarea sau lichidarea Inteahagro o considerăm prematură și nejustificată.

	
	
	Cu referire la conținutul proiectului de lege, în art.3 alin.(44) se va exclude textul: „instituită sau”, or potrivit celor expuse în nota de fundamentare, în calitate de autoritate națională este desemnat Inspectoratul de Stat pentru Supraveghere Tehnică „Intehagro”, (în continuare – Inspectoratul).
Conform pct. 1 din Regulamentul Inspectoratului de Stat pentru Supravegherea Tehnică „Intehagro”, aprobat prin Hotărârea Guvernului nr.607/1999, Inspectoratul este o instituție subordonată Ministerului Agriculturii şi Industriei Alimentare, care funcționează pe principii de autogestiune.
Totodată, art.32 alin.(1) din Legea nr.98/2012 privind administraţia publică centrală de specialitate, stipulează că instituțiile publice constituite de un minister sau de o altă autoritate administrativă centrală nu pot implementa politica de stat în domeniul supravegherii și controlului de stat și nu pot exercita alte funcții care implică prerogative de putere publică. Prin urmare, autorul va revizui proiectul de lege, astfel încât, rolul entităților desemnate să corespundă cadrului general de funcționare al administrației publice centrale de specialitate, definit prin legea menționată.
Mai mult, în conformitate cu Anexa nr.2 la Legea nr.162/2023 privind supravegherea pieței și conformitatea produselor, Inspectoratul este responsabil pentru efectuarea verificărilor tractoarelor agricole sau forestiere pe roți. Respectiv, Inspectoratul ar putea desfășura exclusiv verificări tehnice ale vehiculelor agricole și forestiere, în timp ce atribuțiile de control și supraveghere a pieței, ar putea fi preluate de Agenția Națională Transport Auto, autoritate administrativă subordonată Ministerului Infrastructurii și Dezvoltării Regionale, care este organ de control conform Legii nr.131/2012 privind controlul de stat.
De asemenea, menționăm că, ținând cont de obiectivele de reformă a administrației publice centrale asumate prin documentele de politici, (Strategia de reformă a administrației publice din Republica Moldova pentru anii 2023-2030 aprobată prin hotărârea Guvernului nr.126/2023; Planul de acțiuni pentru implementarea recomandărilor din Raportul de monitorizare SIGMA a performanței Republicii Moldova în administrația publică în raport cu principiile administrației publice, aprobat prin dispoziția Guvernului nr.182/2023; Agenda de reforme aferente Planului de creștere al Republicii Moldova pentru anii 2025-2027, aprobată prin hotărârea Guvernului nr.260/2025), inclusiv inerența realizării acțiunii ce prevede modificarea actelor normative, ce reglementează organizarea şi funcţionarea instituţiilor publice, sunt relevante reglementările propuse în proiectul Legii privind instituțiile publice, conținutul cărora stabilesc în mod clar că instituțiile publice nu sunt în drept să exercite funcții de reglementare normativ-juridică, de supraveghere și control de stat în domeniile de care sunt responsabile autoritățile administrației publice.
Reieșind din cele menționate mai sus, pentru a evita suprapuneri de atribuții între autoritățile implicate, proiectul de lege urmează a fi ajustat, prin indicarea expresă în nota de fundamentare a ,,autorității de omologare”, și ,,autorității de supraveghere a pieței”.
	Se acceptă parțial. Nota de fundamentare indică ca o posibilă soluție desemnarea Inspectoratul de Stat pentru Supraveghere Tehnică „Intehagro” în calitate de autoritate de supraveghere, dar, aceasta nu trebuie să priveze Guvernul de dreptul său de a decide și crearea unei entități noi. Din aceste considerente s-a indicat în textul legii „instituită sau desemnată”.
Practica indicării în Lege a denumirii unei entități concrete nu este conform principiilor de creație legislativă. Legea trebuie să aibă un caracter general, dar nu unul particular-concret. În același timp, Guvernul are funcția de organizare a executării legii. Or, prin indicarea în Lege a denumirii autorității de omologare și supraveghere a pieței, Parlamentul se substituie în funcțiile Guvernului, care trebuie să decidă care autoritate va exercita atribuțiile stabilite prin lege.

	Ministerul Energiei
comentariu pe e-legiferare la data 03.09.2025
	6. 
	Comunică lipsa de propuneri și/sau obiecții.
	-

	Ministerul Mediului
Nr. 13-05/2470 din 02.09.2025
	7. 
	Deși proiectul transpune Regulamentul (UE) nr. 167/2013 privind omologarea și supravegherea pieței pentru vehiculele agricole și forestiere acesta nu este corelat cu cadrul național existent armonizat cu cadrul european, inclusiv și în domeniul securității și sănătății în muncă, protecției mediului și alte domenii relevante. Astfel, nu sunt specificate organele competente în realizarea acțiunilor prevăzute în proiect.
	

	
	
	Formularea redată în Nota de fundamentare la pct.4.3 ultimul aliniat, care face referință la aplicarea prevederilor Regulamentului (UE) 2016/1628, este interpretată incorect. Tractoarele din categoriile T și C sunt în afara domeniului de aplicare al Reg. (UE) 2016/1628, art.2 alin.(2) lit.b), și se supun regimului special din Reg. (UE) 167/2013. Alte utilaje agricole/forestiere autopropulsate care nu sunt tractoare (de ex. combine, harvestere) rămân în sfera Reg. (UE) 2016/1628 ca parte a „mașinilor mobile nerutiere” (NRMM) definite la art. 3 alin. (1). 
Astfel pentru redarea sensului corect al aplicării normelor regulatorii stabilite de Regulamentul (UE) 2016/1628 și a face o diferență în raport cu aplicarea prevederilor proiectului Legii în cauză care transpune prevederile Regulamentului (UE) 167/2013 privind omologarea și supravegherea pieței pentru vehiculele agricole și forestiere, considerăm necesar de reformulat fraza după cum urmează: 
„Motoarele noi importate care urmează a fi instalate pentru propulsia tractoarelor agricole și forestiere, astfel cum au fost definite la art.3 pct.8 din proiectul legii (art.3 pct.8 din Regulamentul (UE) nr. 167/2013), nu cad sub incidența normelor regulatorii stabilite de Regulamentul (UE) 2016/1628 privind cerințele referitoare la limitele emisiilor de poluanți gazoși și de particule poluante și omologarea de tip pentru motoarele cu ardere internă pentru echipamentele mobile fără destinație rutieră (art. 2 alin. (2) lit. b) din Regulamentul (UE) 2016/1628), cu excepția aplicată doar în sensul introducerii pe piață, înregistrării sau punerii în funcțiune a tractoarelor din categoriile T2, T4.1 și C2, cu motoarele din intervalul de putere 56- 130 kW care îndeplinesc cerințele etapei IIIB, și care sunt considerate motoare de tranziție, conform definiției de la articolul 3 punctul 32 din Regulamentul (UE) 2016/1628”.
	Se acceptă.

	
	
	Normele regulatorii stabilite de Regulamentul (UE) 2016/1628, conform art. 2 alin. (1), se aplică tuturor motoarelor noi, fie produse în UE, fie importate în momentul în care sunt plasate pe piață clasificate ca motoare de schimb, care intră în categoriile prevăzute la articolul 4 alineatul (1), destinate pentru echipamentele mobile fără destinație rutieră (NRMM). Excepția cu aplicarea limitelor emisiilor stabilite Etapei V din Reg.(UE) 2016/1628 este aplicată doar în sensul introducerii pe piață, înregistrării sau punerii în funcțiune a tractoarelor din categoriile T2, T4.1 și C2, cu motoarele din intervalul de putere 56-130 kW care îndeplinesc cerințele etapei IIIB, și care sunt considerate motoare de tranziție, conform definiției de la articolul 3 punctul 32 din Regulamentul (UE) 2016/1628.
	Se acceptă

	Ministerul Infrastructurii și Dezvoltării Regionale
Nr. 11-4724 din 03.09.2025
	8. 
	La proiectul de Lege: 
Clauza de armonizare urmează a fi inclusă după preambulul și clauza de adoptare ale proiectului, în conformitate cu pct. 34 al Regulamentului privind armonizarea legislației Republicii Moldova cu legislația Uniunii Europene, aprobat prin Hotărârea Guvernului nr. 1171/2018.
	Se acceptă

	
	
	La art. 1 alin. (2), textul „Prezenta lege stabilește cerințele pentru supravegherea pieței” se dublează, ceea ce este redundand. Astfel, pentru eliminarea repetiției și pentru o mai bună structurare a normei, se propune reformularea alineatului sub formă de două litere distincte, după cum urmează: 
„Prezenta lege stabilește cerințele pentru supravegherea: 
a) pieței vehiculelor, sistemelor, componentelor și unităților tehnice separate care fac obiectul omologării în conformitate cu prezenta lege; 
b) pieței pieselor și echipamentelor destinate vehiculelor de la lit. a).”
	Se acceptă.

	
	
	La art. 2 alin. (1), norma este redată într-un alineat prea complex, întrunind mai multe dispoziții, fapt ce contravine cerințelor de tehnică legislativă stabilite de art. 51 alin. (5) al Legii nr. 100/2017 cu privire la actele normative. În vederea asigurării unei exprimări mai clare și a unei structuri logice a textului, se propune divizarea normei în două alineate distincte.
	Se acceptă

	
	
	La art. 8 alin. (2) și alin. (7), se propune substituirea sintagmei „risc deosebit” cu sintagma „risc grav”, la orice formă gramaticală, în scopul asigurării coerenței terminologice și al alinierii textului la terminologia utilizată în cadrul aceluiași articol.
	Se acceptă

	
	
	Subsidiar, regimul sancționator nu este suficient reglementat, fapt ce afectează aplicabilitatea și eficiența normei juridice. Pentru asigurarea clarității și previzibilității, se propune a fi operate, concomitent, completări și în Codul Contravențional nr. 218/2008.
	Nu se acceptă. Or, modificările la Codul penal și contravențional sunt promovate doar de către Ministerul Justiției .

	
	
	Totodată, considerăm necesar de a fi precizat, cel puțin în Nota de fundamentare la proiect, care urmează să fie autoritatea de omologarea și cea de supraveghere a pieței pentru vehiculele agricole și forestiere.
	Nu se acceptă. Practica indicării în Lege a denumirii unei entități concrete nu este conform principiilor de creație legislativă. Legea trebuie să aibă un caracter general, dar nu unul particular-concret. În același timp, Guvernul are funcția de organizare a executării legii. Or, prin indicarea în Lege a denumirii autorității de omologare și supraveghere a pieței, Parlamentul se substituie în funcțiile Guvernului, care trebuie să decidă care autoritate va exercita atribuțiile stabilite prin lege.

	Ministerul Dezvoltării Economice și Digitalizării
Nr. 16/2-2566 din 03.09.2025
	9. 
	Clauza de armonizare prevăzută la art. 1 alin. (1) trebuie ajustată conform pct. 34 din Regulamentul privind armonizarea legislaţiei cu cea a UE (HG nr.1171/2018), fiind inclusă după preambul și clauza de adoptare, în forma prevăzută în anexa nr.1.
	Se acceptă

	
	
	La art. 3, referitor la definiții, pentru a evita redundanțele, propunem excluderea definiției „omologare de tip” de la pct. 7, întrucât aceasta este deja inclusă la pct. 1.
	Se acceptă

	
	
	Analizând structura proiectului, considerăm necesară divizarea capitolului II în două capitole distincte. Primul, intitulat „Cadrul instituțional. Atribuțiile autorităților”, ar trebui să identifice clar autoritățile responsabile – omologare, supraveghere a pieței, înmatriculare și control la frontieră – și să stabilească atribuțiile specifice ale fiecăreia. Al doilea, intitulat „Obligațiile operatorilor”, ar trebui să detalieze responsabilitățile producătorilor, reprezentanților autorizați, importatorilor și distribuitorilor. Această separare este importantă deoarece, în forma actuală, articolele 4–6 nu delimitează clar competențele dintre autoritatea de omologare și cea de supraveghere a pieței, ceea ce poate genera conflicte în cadrul controalelor.
În continuare, art. 4 urmează a fi reformulat astfel încât să precizeze explicit competențele și atribuțiile autorităților responsabile. Totodată, menționăm că art. 5 alin. (3) din Regulamentul (UE) nr. 167/2013 nu a fost preluat, fapt ce restrânge domeniul de aplicare a legii și ar trebui corectat.
	Nu se acceptă. Considerăm că denumirea de „Obligații generale” cuprinde toți subiecții raporturilor juridice reglementate de proiectul de Lege, inclusiv autoritățile. Nu este clar cum poate apărea conflicte între autorități atîta timp cît prin definiții cît și în norme sunt clar indicate atribuțiile autorității de omologare și a celei de supraveghere. Astfel, la punctul 25) din definiție se indică că „autoritatea de omologare (...) [este] responsabilă de:
a) toate aspectele omologării de tip a unui vehicul agricol sau forestier, sistem, componentă sau unitate tehnică separată,
b) de procesul de autorizare, de eliberarea și, după caz, retragerea/revocarea sau neacordarea certificatului de omologare,
c) de legătura cu serviciile tehnice și de supravegherea respectării de către producător a obligațiilor în materie de conformitate a producției”
După cum se poate observa, definiția include trei atribuții generale ai autorității de omologare.

	
	
	La art. 6 alin. (2), pentru a asigura acuratețea trimiterilor legislative, recomandăm înlocuirea textului „art. 17 alin. (1)” cu „art. 14 alin. (3)–(5) și art. 17 alin. (4) subpct. 1) lit. a), b), e) și j)”.
	Nu este clară observația, întrucât articolul 14 nu are alineate. Cu toate acestea referința la articolul 17 alineatul (1) a fost substituită cu referința la articolul 18 alineatul (1), întrucît s-a stabilit că trimiterea la articolul 19 din articolul 7 din Regulamentul UE, corespunde articolului 18, dar nu 17.

	
	
	În ceea ce privește utilizarea limbii, proiectul necesită o uniformizare. Astfel, la art. 8 alin. (4) termenul „limbă care poate fi înțeleasă cu ușurință de autoritatea respectivă” trebuie substituit cu „limba română”. Aceeași modificare se impune la art. 10 alin. (5) („limba oficială a țării”), la art. 11 alin. (4) și art. 12 alin. (2) („limba oficială de stat”), precum și la art. 32 alin. (3) și art. 50 alin. (3) („limba de stat”), în toate cazurile fiind preferată formularea clară „limba română”.
	Se acceptă

	
	
	La art. 40 alin. (1), norma ar trebui divizată în două alineate, deoarece face referire la două autorități distincte. În primul alineat se recomandă corectarea trimiterii, substituind „articolului 18” cu „art. 20”. 
Al doilea alineat ar trebui formulat astfel: „(2) În cazul în care, pe parcursul evaluării menționate la alin. (1), autoritatea de omologare constată că vehiculul, sistemul, componenta sau unitatea tehnică separată nu este conformă cerințelor stabilite de prezenta lege, aceasta solicită de îndată operatorului economic relevant să întreprindă toate acțiunile corective adecvate pentru a garanta conformitatea sau, după caz, să retragă ori să recheme produsul de pe piață. Prevederile alin. (2) se aplică potrivit art. 18 din Legea nr.162/2023.”
	Se acceptă

	
	
	În final, la art. 46 alin. (1) și (2), recomandăm ca trimiterea generală la „Legea nr. 162/2023” să fie înlocuită cu „art. 19 din Legea nr. 162/2023”, pentru a asigura precizia normativă.
	Nu se acceptă, întrucât articolul 19 din Legea nr. 162/2023 nu reglementează obligația de retragere, după cum se deduce din textul proiectului

	Expertizare

	Centrul de Armonizare a Legislației
Din 21.11.25
	1.
	Centrul de Armonizare a Legislației validează proiectul și comunică lipsa unor obiecții suplimentare.
	-

	Ministerul Energiei
Din 21.11.25
	2.
	Comunicăm lispa de obiecții.
	-

	Ministerul Mediului
din 27.11.25
	3.
	Ministerul Mediului a examinat repetat proiectul (număr unic 644/MAIA/2025), și în limita atribuțiilor funcționale Vă comunică asupra lipsei obiecțiilor.
	-

	Ministerul Dezvoltării Economice și Digitalizării
02.12.25
	4.
	MDED a examinat repetat proiectul de lege privind omologarea și supravegherea pieței pentru vehiculele agricole și forestiere (număr unic 644/MAIA/2025) și comunică lipsa de propuneri și obiecții
	-

	Ministerul Justiției
Nr. 04/2-11787 din 02.12.25
	5.
	Sub aspect conceptual, la proiectul legii, se va reține:
 Potrivit subpct. 4.1, 4.2 și 4.6 din nota de fundamentare, Inspectoratul de Stat pentru Supravegherea Tehnică „Intehagro” va avea funcția de supraveghere a pieței, fiind responsabil de efectuarea verificărilor vehiculelor agricole și forestiere, precum și componențelor acestora. Totodată, în caz de nerespectare a prevederilor din lege, Inspectoratului de Stat pentru Supravegherea Tehnică „Intehagro” i se va acorda autoritatea de a emite avertismente, de a cere aplicarea amenzii și, dacă este cazul, de a scoate de pe piață produsele neconforme. Mai mult, în cadrul Inspectoratului urmează a fi creat serviciul omologare și supraveghere a pieței în vederea dezvoltării capacității instituționale și instruirea personalului pe domeniul omologării și supravegherea pieței, Inspectoratul urmând a fi acreditat pe domeniul de omologare. Potrivit autorului, proiectul va contribui la obiectivele stabilite în vederea protecției pieței, astfel urmare identificării de către Inspectoratul de Stat pentru Supravegherea Tehnică „Intehagro” a unui produs neconform plasat pe piață internă, acesta va fi retras.
	Se acceptă. Ținem să precizăm că după adoptarea proiectului de Lege supus expertizei juridice și a proiectului de Lege cu privire la instituțiile publice, Ministerul va iniția elaborare a unui proiect de hotărîre cu privire la desemnarea autorității de supraveghere și omologare. În cadrul acestui proces se va decide fie reorganizarea Inspectoratului în autoritate publică, fie crearea altei autorități cu funcții de supraveghere și omologare.

	
	
	Din punct de vedere conceptual, remarcăm că propunerea este discutabilă în raport cu prevederile pct. 2 din Regulamentul Inspectoratului de Stat pentru Supraveghere Tehnică „Intehagro”, aprobat prin Hotărârea Guvernului nr. 607/1999, în conformitate cu care sarcina principală a Inspectoratului constă în exercitarea supravegherii asupra stării tehnice a tractoarelor, maşinilor autopropulsate, ameliorative, de construcţie a drumurilor, a altor maşini şi remorci în ceea ce priveşte asigurarea în procesul utilizării lor a securităţii vieţii, sănătăţii şi bunurilor oamenilor, protecţiei mediului, iar în complexul agroindustrial - asigurarea respectării regulilor de 2 exploatare a maşinilor şi utilajelor, standardelor în vigoare şi altor documente şi acte normative.
	

	
	
	Mai mult, potrivit art. 32 alin. (1) din Legea nr. 98/2012 privind administrația publică centrală de specialitate, instituțiile publice din sfera de competență a ministerului nu au funcția de reglementare normativ-juridică, supraveghere și control de stat precum şi alte funcţii care implică exercitarea prerogativelor de putere publică. Astfel, având în vedere prevederile legale enunțate, se vor examina suplimentar obiectivele propuse în contextul sarcinilor trasate, ținând cont și de prevederile din Anexa nr. 2 la Legea nr. 162/2023 privind supravegherea pieței și conformitatea produselor, în conformitate cu care în domeniul tractoarelor și forestierilor pe roți autoritatea de supraveghere a pieței este autoritatea din subordinea Ministerului Agriculturii și Industriei Alimentare responsabilă de supravegherea în domeniu.
	

	
	
	Complementar, aferent rigorilor normative, menționăm următoarele: La denumirea capitolului I, numărul capitolului nu va fi succedat de semnul de punctuație punct (obiecție similară și la capitolele II-XVII).
	Se acceptă 

	
	
	La semnificația noțiunilor indicate la art. 3 alin. (1), cuvântul „înseamnă” se va substitui cu cratima.
	Se acceptă 

	
	
	La art. 3 alin. (1) pct. 1), care transpune art. 3 pct. 27 din Regulamentul (UE) nr. 167/2013, la semnificația noțiunii „autoritatea de omologare”, cuvintele „de legătura cu serviciile tehnice” se vor substitui cu cuvintele „de desemnarea serviciilor tehnice”, astfel cum este indicat la art. 3 pct. 27.
	Se acceptă 

	
	
	În cadrul procedurii de transpunere, nu se admite transpunerea ad-litteram. Prin urmare, la „art. 3 alin. (1) pct. 12), la semnificația noțiunii „importator”, cuvintele „dintr-o țară terță” se vor substitui cu cuvintele „dintr-o altă țară”.
	Se acceptă 

	
	
	La art. 3 pct. 39), la semnificația noțiunii „vehicul”, care transpune art. 3 pct. 11 din Regulamentul (UE) nr. 167/2013, textul „punctele 8), 9) și 10)” se va substitui cu textul „pct. 10), 30) și 36)” care transpun pct. 8, 9 și 10 la care se face referință la art. 3 pct. 11. Totodată, referința la elementul structural se va indica cu abreviere conform uzanțelor.
	Se acceptă parțial cu substituirea textului „pct.  6), 7) și 8)” și nu cel propus, deoarece la punctele menționate se definesc categoriile de vehicule.

	
	
	La art. 6 alin. (2) care transpune art. 7 alin. (2) din Regulamentul (UE) nr. 167/2013, se va revizui referința la art. 18 alin. (1) din Legea nr. 162/2023 privind supravegherea pieței și conformitatea produselor, or, art. 19 alin. (1) din Regulamentul (CE) nr. 765/2008 la care se face referință la art. 7 alin. (2) nu mai este indicat în redacția în vigoare a Regulamentului (UE) nr. 167/2013, iar în tabelul de concordanță este indicată mențiunea compatibil.
	Se acceptă parțial. Examinînd suplimentat versiunea consolidată a Regulamentului nr. 167/2013 s-a constat că norma de trimere este prezentă, doar că Regulamentul 765/2008 a fost abrogat și înlocuit cu Regulamentul 2019/1020. Or, în conformitate cu articolul 39 alin. (2) din acest din urmă Regulament „Trimiterile la dispozițiile eliminate din Regulamentul (CE) nr. 765/2008 se interpretează ca trimiteri la dispozițiile prezentului regulament și se citesc în conformitate cu tabelul de corespondență din anexa III la prezentul regulament”. Astfel, potrivit Tabelului de corespondență la Regulamentul 2019/1020 care a modificat Regulamentul 765/2008, articolului 19 alineatul (1) din acest din urmă Regulament în corespunde articolul 11 alin. (3) din Regulamentul 2019/1020, ceea ce corespunde potrivit tabelului de concordanță la Legea nr. 162/2023, articolului 15 alineatul (3)

	
	
	În conformitate cu art. 55 alin. (4) din Legea nr. 100/2017, în cazul în care se face trimitere la o normă juridică care este stabilită în același act normativ sau element structural, pentru evitarea reproducerii acesteia, se face trimitere la norma juridică relevantă fără a se preciza că aceasta face parte din același act normativ sau element structural, cu excepția cazurilor în care această precizare este necesară pentru a exclude orice echivoc. Având în vedere prevederea legală enunțată, la art. 6 alin. (2), cuvintele „din prezentul articol” se vor exclude ca fiind excedente (obiecție valabilă și la art. 17 alin. (4), art. 55 alin. (1) și (4)).
	Se acceptă

	
	
	La art. 8 alin. (4) care transpune art. 9 alin. (4) din Regulamentul (UE) nr. 167/2013, textul „art. 20 din Legea nr. 162/2023 privind supravegherea pieței și conformitatea produselor” se va exclude, or, la art. 9 alin. (4) se face referință la art. 20 din Regulamentul (CE) nr. 765/2008 care nu mai este în redacția în vigoare a Regulamentului (UE) nr. 167/2013. Mai mult, art. 20 din Regulamentul (CE) nr. 765/2008, a fost transpus prin art. 22 din Legea nr. 162/2023 și nu prin art. 20 din Legea nr. 162/2023 (obiecție similară și la art.13 alin. (4)).
	Se acceptă

	
	
	La art. 10 alin. (1) care transpune art. 11 alin. (1) din Regulamentul (UE) nr. 167/2013, textul „Legii nr. 162/2023 privind supravegherea pieței și conformitatea produselor” se va substitui cu textul „Legii nr. 235/2011 privind activitățile de acreditare și de evaluare a conformității” care transpune Regulamentul (CE) nr. 765/2008 la care se face referință la art. 11 alin. (1).
	Nu se acceptă, întrucît după modificarea Regulamentului nr. 765/2008 prin Regulamentul nr. 2019/1020, obiectul de reglementare al acestuia se circumscrie doar la domeniul acreditării organismelor de evaluare. Pe când din conținutul art. 11. alin. (1) Regulamentului nr. 167/2013 se deduce că acesta se referă la produse dar nu la organisme de evaluare a conformității. Prin urmare referința la Legea nr. 162/2023 trebuie pătrată întrucît această Lege a preluat Regulamentul 2019/1020 al cărui obiect de reglementare îl constituie siguranța generală a produselor, inclusiv a pieselor și echipamentelor, care potrivit proiectului de Lege nu se supun omologării, deci garantarea siguranței acesteia se face prin mecanismul instituit de Legea nr. 162/2023.

	
	
	La art. 14 care transpune art. 15 din Regulamentul (UE) nr. 167/2013, textul „art. 7-8” se va substitui cu textul „art. 7-9” care transpun art. 8-10 la care se face referință la art. 15.
	Se acceptă

	
	
	  La art. 16 alin. (3), la referința la actele adoptate se va indica tipul acestora.
	Se acceptă

	
	
	Redacția actuală a dispoziției de la art. 16 alin. (4), este generală, și nu va putea constitui temei legal de adoptare a cerințelor minime.
	Nu se acceptă. Or, în baza acestui alineat Ministerul va prelua Anexa nr. I la Regulamentul 167/2013, care cuprinde în special cerințele de la art. 17 alin. (2), transpus prin articolul 16 alin. (2) din proiectul de Lege și care indică pentru care categorii de vehicule se aplică anumite cerințe.

	
	
	La art. 16 alin. (5) care transpune art. 17 alin. (5) din Regulamentul (UE) nr. 167/2013, menționăm că dispozițiile privind delegarea de competență Comisiei constituie dispoziții ale Uniunii Europene neaplicabile. Astfel, obligațiile Comisiei Europene care sunt incluse în regulamente, nu impun măsuri de transpunere la nivel național (obiecție valabilă și la art. 17 alin. (4), art. 18 alin. (5), art. 19 alin. (5), art. 21 alin. (4), art. 24 alin. (6), art. 26 alin. (1) alineatul al doilea, alin. (6), etc.).
	Nu se acceptă. Menținerea alineatului este necesară, întrucât acesta constituie temeiul juridic pentru transpunerea ulterioară a Regulamentului delegat (UE) 2015/208 privind cerințele de siguranță și a Regulamentului delegat (UE) 2015/68 privind cerințele referitoare la sistemele de frânare ale vehiculelor. În lipsa acestei prevederi, nu ar exista o bază legală suficientă pentru preluarea și implementarea ulterioară a dispozițiilor cuprinse în cele două regulamente.


	
	
	Dispoziția de la art. 16 ultimul alineat, referitoare la cerințele detaliate se va numerota cu alineat distinct.
	Se acceptă

	
	
	Având în vedere prevederile art. 51 alin. (6) din Legea nr. 100/2017, la art. 17 alin. (2) lit. p), textul „(g) și (k)” se va substitui cu textul „g) și k)”.
	Se acceptă

	
	
	Art. 18 alin. (3) care transpune art. 19 alin. (3) din Regulamentul (UE) nr. 167/2013, nu transpune total dispoziția de la art. 19 alin. (3) și anume referința la dispozițiile tranzitorii și dispozițiile care permit omologarea UE de tip timpurie și introducerea pe piață timpurie a motoarelor din etapa V, prin urmare, în tabelul de concordanță, gradul de compatibilitate se va modifica corespunzător.
	Se acceptă. Tabelul de concordanță a fost modificat.

	
	
	Ținând cont de prevederile Codului administrativ nr. 116/2018, la art. 26 alin. (6) din proiectul legii se va specifica tipul actelor administrative (obiecție similară și la art. 33 alin. (2)).
	Se acceptă. După cuvîntul „administrativ” s-a precizat caracterul normativ al actului.

	
	
	La art. 26 alin. (4) care transpune art. 27 alin. (4) din Regulamentul (UE) nr. 167/2013, cuvintele „actele normative adoptate în temeiul prezentei legi” se vor substitui cu textul „actele administrative normative adoptate în temeiul alin. (6)” care transpune referința la actele delegate adoptate în temeiul alineatului (6).
	Se acceptă

	
	
	La art. 27 alin. (1) care transpune art. 28 alin. (1) din Regulamentul (UE) nr. 167/2013, cuvintele „Autoritatea de omologare” vor fi succedate de cuvintele „care acordă o omologare de tip”, astfel cum este indicat la art. 28 alin. (1) (obiecție similară și la art. 27 alin. (3), (4), (5) art. 28 alin. (1)).
	Nu se acceptă, întrucît Regulamentul UE conține reglementări cu privire la raporturi de cooperare cu alte autorități de omologare ale statelor membre, ceea ce face necesar distincția între acestea, prin atribuirea primei autorități de omologare a caracterului „care acordă o omologare”. Pe cînd în textul proiectului de Lege mențiunea cu privire la „autoritățile de omologare ale statelor membre” a fost exclusă. Prin urmare nu se justifică această precizare, întrucît prin definiție este clar că autoritate de omologare acordă omologare.

	
	
	La art. 27 alin. (2) care transpune art. 28 alin. (2) din Regulamentul (UE) nr. 167/2013, cuvintele „Autoritatea de omologare” vor fi succedate de cuvintele „care acordă omologarea de tip pentru întregul vehicul”, astfel cum este indicat la art. 28 alin. (2).
	Se acceptă 

	
	
	La art. 31 alin. (2) lit. (c) care transpune art. 32 alin. (2) lit. (c) din Regulamentul (UE) nr. 167/2013, textul „art. 34 alin. (6)” se va substitui cu textul „art. 34 alin. (5)” care transpune art. 35 alin. (6) la care se face referință la art. 32 alin. (2) lit. (c).
	Se acceptă 

	
	
	La capitolul VII, menționăm că capitolul constituie element de structură complex al actului normativ, prin urmare, nu poate fi constituit dintr-un singur punct (obiecție similară și la capitolele XVII și XVII numerotat în mod repetat).
	Nu se acceptă, întrucît conținutul articolului nu poate fi înserat în cuprinsul altui capitol, deoarece va afecta structura logică a legii.

	
	
	Întru corectitudinea redactării, la art. 34 alin. (2) lit. c), textul „punctul (b)” se va substitui cu textul „lit. b).
	Se acceptă

	
	
	La art. 36 alin. (1) care transpune art. 37 alin. (1) din Regulamentul (UE) nr. 167/2013, se vor indica limitele cantitative anuale care transpun anexa II la care se face referință la art. 37 alin. (1).
	Se acceptă parțial. Alineatul a fost completat cu textul „stabilite de autoritate competentă de elaborarea politicilor în domeniul vehiculelor agricole și forestiere”.

	
	
	La art. 37 alin. (2) care transpune art. 38 alin. (2) din Regulamentul (UE) nr. 167/2013, textul „în conformitate cu art. 38” se va substitui cu textul „în conformitate cu art. 36” care transpune art. 37 la care se face referință la art. 38 alin. (2).
	Se acceptă

	
	
	La art. 40 alin. (1) care transpune art. 41 alin. (1) din Regulamentul (UE) nr. 167/2013, la textul „în temeiul art. 20 din Legea nr. 162/2023 privind supravegherea pieței și conformitatea produselor”, menționăm că la art. 41 alin. (1) se face referință la art. 20 din Regulamentul (CE) nr. 765/2008, transpus prin art. 22 din Legea nr. 162/2023, prin urmare, referința la art. 20 este greșită. Totodată, menționăm că în redacția în vigoare a Regulamentului (CE) nr. 765/2008, art. 20 din Regulamentul (CE) nr. 765/2008, nu mai este în vigoare. Prin urmare, se va examina suplimentar, referința la art. 20 din Legea nr. 162/2023.
	Se acceptă

	
	
	La art. 52 alin. (7) care transpune art. 53 alin. (7) din Regulamentul (UE) nr. 167/2013, cuvântul „echipamentelor” va fi succedat de cuvântul „auto”, astfel cum este indicat la art. 53 alin. (7).
	Se acceptă

	
	
	În cazul procedurii de transpunere nu se admite transpunerea ad-litteram, prin urmare, la art. 55 alin. (9), cuvintele „oricărei dispoziții din legislația națională a prezentei legi” și „cuvintele „legislația națională” se vor substitui cu cuvintele „oricărei dispoziții de punere în aplicare a prezentei legi”, și „legislația”.
	Se acceptă

	
	
	Ținând cont de prevederile art. 55 alin. (4) din Legea nr. 100/2017, la art. 58 alin. (2) lit. a), se vor exclude cuvintele „din prezenta lege”.
	Se acceptă

	
	
	La capitolul XVII, remarcăm că, dacă încălcările enumerate vor fi sancționate contravențional sau penal, acestea necesită a fi incluse în respectivele coduri. Amendamentele ce vizează Codul contravențional sau penal se remit în adresa Ministerului Justiției, care asigură elaborarea și definitivarea proiectului unic de modificare și completare a Codului contravențional sau penal, cu promovarea ulterioară a acestuia.
	Se acceptă. După adoptarea Legii Ministerul va înainta propuneri de completare a Codului contravențional și, după caz, penal.

	
	
	În proiect se va revedea numerotarea capitolelor, deoarece nu este consecutivă, or, două capitole sunt numerotate cu numărul XVII, prin urmare, capitolul numerotat în mod repetat se va renumerota.
	Se acceptă.

	Centrul Național Anticorupție
Nr. ELO25/10991 din 03.12.2025
	6.
	Ca obiecție generală
Textul proiectului este ambiguu în ceea ce privește entitatea/-ățile publică/e enumerate, rolul și responsabilitățile acestora în implementarea prevederilor proiectului. Astfel, sunt utilizate, simultan, noțiuni diferite, motiv pentru care este dificilă înțelegerea clară a menirii și numărului entităților publice în cauză.
Menționăm următoarele noțiuni: 
-) „autoritate de omologare”, definită la art. 3 alin. (1) pct. 1) din proiect ca – „autoritatea instituită sau desemnată de către Guvern, responsabilă de toate aspectele omologării de tip a unui vehicul agricol sau forestier, sistem, componentă sau unitate tehnică separată, de procesul de autorizare, de eliberarea și, după caz, retragerea/revocarea sau neacordarea certificatului de omologare, de legătura cu serviciile tehnice și de supravegherea respectării de către producător a obligațiilor în materie de conformitate a producției”. Este termenul cel mai des utilizat în proiect (art. 3 alin. (1) pct. 3), 4), 18) – 22), 26), 33); art. 5; art. 7 alin. (4) și (6); art. 8) alin. (1) și (4); art. 9 lit. b); art. 10 alin. (3); art. 13 alin. (4); art. 19 alin. (6); art. 20 (1); art. 21 alin. (1) și (2) lit. d), alin. (3); art. 22 alin. (1) și (5); art. 23 alin. (1), (3) și (5); art. 24 alin. (4), (5) și (6); art. 26 alin. (2) – (4); art. 26 alin. (1) – (5); art. 28 alin. (1) – (3); art. 29 alin. (1) din proiect; etc.); 
-) „autorități de omologare”, ce denotă că autorități de acest fel pot fi mai multe, însă nu este clar cîte și care anume sunt ele (art. 8 alin. (3); art. 9 lit. a); art. 19 alin. (5) din proiect); 

	Se acceptă parțial, cu substituirea sintagmei „autorități de omologare” la art. 3 alin. (1) pct. 3), 4), 18) – 22), 26), 33); art. 5; art. 7 alin. (4) și (6); art. 8) alin. (1) și (4); art. 9 lit. b); art. 10 alin. (3); art. 13 alin. (4) art. 20 (1); art. 21 alin. (1) și (2) lit. d), alin. (3); art. 22 alin. (1) și (5); art. 23 alin. (1), (3) și (5); art. 24 alin. (4), (5) și (6); art. 26 alin. (2) – (4); art. 26 alin. (1) – (5); art. 28 alin. (1) – (3); art. 29 alin. (1),
cu excepția art. 19 alin. (6), întrucât la omologare multietapă participă mai multe autorități de omologare, care pot fi atât din țară cît de peste hotare

	
	
	-) „autoritate de supraveghere a pieței”, definită la art. 3 alin. (1) pct. 2) din proiect ca – „autoritate instituită sau desemnată de către Guvern responsabilă cu supravegherea pieței pe teritoriul țării”, utilizată în: art. 3 alin. (1) pct. 29); art. 6 alin. (1); art. 40 alin. (1), art. 61 alin. (2), art. 64 alin. (1) lit. c) din proiect; 
-) „autoritate națională”, din definiția căreia rezultă că prin această noțiune se are în vedere atît autoritatea de omologare, cît și autoritatea de supraveghere a pieței (art. 3 alin. (1) pct. 3 din proiect). Suplimentar, termenul este utilizat în: art. 3 alin. (1) pct. 29) și 35), art. 4 alin. (1) și (2); art. 8 alin. (4); art. 40 alin. (4) și (5) din proiect. 
Terminologia utilizată neuniform poate provoca practici vicioase de interpretare a sensului normei, și anume: tratarea ca fenomene diferite a aceluiași fenomen (din cauza confuziei provocate de numirea lui în moduri diferite) sau tratarea ca același fenomen a fenomenelor distincte (din cauza confundării a două noțiuni pentru care proiectul utilizează aceeași denumire). În rezultat, pot apărea abuzuri din partea exponenților atît din sectorul public, cît și a celui privat.
	Nu se acceptă, deoarece reprezintă un cadru transpus din regulamentul european și poate crea anumite neclarități, prin urmare, s-a menționat că, autoritatea de supraveghere din punct de vedere organizatoric poate fi aceeași autoritate de omologare. Altfel spus, o autoritate poate îndeplini atât rolul autorității de supraveghere cît și cea de omologare, prin structurile sale interne. Autoritate națională, noțiunea dată reprezintă o noțiune sintetică, care cuprinde mai multe autorități. Necesitatea acestei noțiuni se justifică din punct de vedere al tehnicii normative, pentru a evita enumerarea autorităților, cum ar fi Serviciul Vamal, Inspectoratul Intehagro, etc.

	
	
	La art. 65 alin. (1) din proiect
„În cazul încălcării prezentei legi și a actelor normative adoptate în temeiul prezentei legi de către operatorii economici sunt aplicate sancțiuni. Sancțiunile sunt eficiente, proporționale și disuasive.”
Obiecții: 
Norma este ambiguă la capitolul răspunderii pentru încălcarea prevederilor proiectului. Textele „sunt aplicate sancțiuni” și „Sancțiunile sunt eficiente, proporționale și disuasive”, nu oferă claritate în ce privește natura actelor/faptelor pentru care survine răspunderea. 
Articolul 3 lit. d) din Legea nr. 100/2017, printre principiile care urmează a fi respectate la elaborarea unui act normativ, enumeră principiile stabilității și predictibilității normelor juridice. 
Predictibilitatea normelor și stabilitatea raporturilor juridice sunt componente ale legalității actelor normative. Calitatea normelor juridice depinde și de faptul că ele trebuie să genereze o oarecare stabilitate, autoritățile statutului neputînd fi inconsecvente față de o anumită realitate socială. Instabilitatea procesului legislativ subminează securitatea raporturilor juridice și pun în pericol cunoașterea și executarea prevederilor legale de către cetățeni. 
Respectarea principiului predictibilității (previzibilității) normelor juridice conferă coerență sistemului normativ, fiind de natură să asigure o lină și amiabilă relaționare între autorități și cetățeni, pentru ca aceștia din urmă să nu fie surprinși de acte normative inopinate, care să le prejudicieze interesele.
 Lipsa menționării exprese a răspunderii care survine pentru nerespectarea prevederilor proiectului (spre exemplu: disciplinară, civilă, contravențională, penală, după caz) poate determina interpretarea favorabilă a prevederilor normative și respectiv, aplicarea sancțiunii necorespunzătoare. 
Reglementarea ambiguă a responsabilității pe care trebuie să o poarte subiecții, activitatea cărora este reglementată, pentru încălcarea prevederilor proiectului, face ca norma să aibă un caracter declarativ, ducând la imposibilitatea aplicării practice a acesteia și, prin urmare, la responsabilizarea insuficientă a agenților publici pentru nerespectarea prevederilor legale.
	Precizare. Nu s-a indicat natura lor întrucât la momentul dat nu se cunoaște cum va aprecia Ministerul Justiției din ce categorie fac parte: penal sau contravențional. Ori indicând categoriile, riscăm ulterior să fie necesar să modificăm Legea, dacă ministerul justiției va aprecia că am inclus o anumită faptă într-o categorie greșită (penală sau contravențională).




